Neuvoston päätöslauselma, annettu 17 päivänä joulukuuta 1998, teknisten kulutustavaroiden käyttöohjeista



Virallinen lehti nro C 411 , 31/12/1998 s. 0001 - 0004



NEUVOSTON PÄÄTÖSLAUSELMA, annettu 17 päivänä joulukuuta 1998, teknisten kulutustavaroiden käyttöohjeista (98/C 411/01) EUROOPAN UNIONIN NEUVOSTO, joka ottaa huomioon kuluttajien edun vuoksi tehtävistä tuotemerkinnöistä 5 päivänä huhtikuuta 1993 annetun neuvoston päätöslauselman (1), sekä katsoo, että 1) kuluttajien etujen edistämiseen ja korkeatasoisen kuluttajansuojan varmistamiseen kuuluu muun muassa kuluttajien terveyden ja turvallisuuden suojeleminen, 2) kuluttajilla on oikeus saada turvallisuuskysymyksissä sellaista tietoa, jonka avulla he voivat arvioida tuotteeseen liittyvät riskit ja suojautua kyseisiltä riskeiltä, 3) taloudellisten etujen suojelu edellyttää, että teknisten tavaroiden kuluttajat saavat riittävät käyttäjille tarkoitetut tiedot tuotteen asianmukaisen ja täysimittaisen käytön varmistamiseksi, 4) epäasianmukaiset käyttöohjeet saattavat vaikuttaa tuotteista saatavaan käsitykseen ja olla huomioon otettava tekijä kaikkien muiden asiaankuuluvien seikkojen ohella tuotteiden mahdollista viallisuutta arvioitaessa; tässä yhteydessä olisi otettava huomioon tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä 25 päivänä heinäkuuta 1985 annetusta neuvoston direktiivistä 85/374/ETY (2) saadut kokemukset, 5) ottaen huomioon markkinoilla olevien tuotteiden valikoiman kasvun ja teknisen kehityksen mukanaan tuomat usein tapahtuvat innovaatiot, kuluttajat pitävät teknisten kulutustavaroiden käyttöohjeita usein riittämättöminä sekä selkeyden puutteen ja virheellisistä käännöksistä tai liian monimutkaisten termien käytöstä johtuvien kielellisten vaikeuksien vuoksi että jäsentelyn puuttumisen ja puutteellisen sisällön vuoksi; selkeiden ja käyttäjäystävällisten käyttöohjeiden kannalta asianmukaisen kielen käyttö on ratkaisevan tärkeää, 6) yhteisön oikeuden sitovissa säännöksissä käsitellään käyttöohjeita koskevaa ongelmaa alueilla, jotka ovat erityisen tärkeitä ihmisten terveyden ja turvallisuuden suojelemisen kannalta (erityisesti lääkkeet, koneet, lelut, pienjännitelaitteet, kaasulaitteet ja suojavälineet), jotta voitaisiin varmistaa, että käyttöohjeet ovat asiaankuuluvien olennaisten vaatimusten mukaisia, 7) yhteisön lainsäädännössä ei käsitellä teknisten kulutustavaroiden käyttöohjeisiin yleensä liittyviä erityisnäkökohtia, 8) asianmukaisten käyttöohjeiden laatiminen on markkinataloudessa periaatteessa tuottajien ja jakelijoiden tehtävä, joiden tulisi ottaa huomioon kysynnän vaatimukset ja edistää kuluttajajärjestöjen kanssa käytävän vuoropuhelun ja yhteistyön avulla hyvien toimintatapojen toteuttamista; kuluttajat voivat hyötyä ennen kaupantekoa käyttöohjeiden laadun määräävien asianmukaisten menetelmien kehittämisestä, 9) kuluttajaystävällisten käyttöohjeiden tarjonta liittyy läheisesti "Suunnittelua kaikille" -lähestymistapaan (Design for All), jonka tavoitteena on suunnitella yleisesti käytettävät tuotteet ja palvelut siten, että kaikki voivat käyttää niitä, mukaan lukien vanhukset ja vammaiset, ja joka muodostaa Euroopan tieto- ja viestintätekniikan standardointielimille annetun, vammaisille ja vanhuksille tarkoitettuja standardeja koskevan tämänhetkisen toimeksiannon ytimen (3); kyseisten käyttöohjeiden tarjonta on myös yksi toimista, joita standardointielimet CEN, Cenelec ja ETSI parhaillaan toteuttavat televiestintätekniikkaa koskeviin kuluttajien vaatimuksiin liittyvistä tutkimuksista ja ohjelmista vastuussa olevien komission yksiköiden puolesta; niiden käyttäjäystävällisyysnäkökohdat ja tuotteen kestoaika kokonaisuudessaan sen valmistuksesta kierrätykseen olisi myös otettava huomioon, 10) käyttöohjeita koskevia yleisiä (4) ja erityisiä (5) standardeja on käytettävissä kansainvälisellä ja joissain tapauksissa myös kansallisella tasolla, 11) monet standardoinnin avulla ratkaistavia kuluttajien erityisiä huolenaiheita koskevat toimeksiannot on saatettu päätökseen tai ne ovat meneillään erityisesti loukkaantumisten estämisen alalla komission vuonna 1995 hyväksymän puitetoimeksiannon pohjalta, 12) teknisten kulutustavaroiden käyttöohjeiden jäsentelyä, sisältöä ja käytettävyyttä parantamalla voidaan auttaa kuluttajaa käyttämään tuotteita parhaalla mahdollisella tavalla ja samalla taata korkea turvallisuustaso, PANEE MERKILLE komission aikomuksen toimittaa jäsenvaltioille Euroopan unionin kansallisissa hallinnoissa ja EFTA-maissa tehdyn kyselytutkimuksen tulokset sekä Itävallan viranomaisten toteuttaman käyttöohjeita koskeneen erityistutkimuksen loppuraportin edistääkseen parhaiden mahdollisten menetelmien ja käytäntöjen löytämistä, KEHOTTAA komissiota käsittelemään teknisten kulutustavaroiden käyttöohjeita koskevaa kysymystä standardointitoimissa sen jälkeen, kun se on tarkastellut perinpohjaisesti kyseisten toimien kustannustehokkuutta, ja ottamaan sen asianmukaisella tavalla huomioon kaikilla asiaankuuluvilla aloilla, erityisesti sisällytettäessä kuluttajien tarpeiden huomioon ottamisen standardointiprosessiin ja edistettäessä kuluttajien edustusta siinä, KEHOTTAA jäsenvaltioita ja taloudellisia toimijoita: - pyrkimään siihen, että kuluttajien saatavilla on tietoa, jonka avulla he voivat käyttää teknisiä tavaroita turvallisesti, helposti, asianmukaisesti ja täysimittaisesti sekä ottamaan toiminnassaan tällä alalla mahdollisimman laajasti huomioon, Euroopan yhteisön perustamissopimuksen mukaisesti, tämän päätöslauselman liitteenä olevat periaatteet, - tarkastelemaan esimerkiksi mahdollisuutta tehdä vapaaehtoisia sopimuksia valmistajien ja kuluttajajärjestöjen välillä käyttöohjeiden suunnittelusta ja sisällöstä sekä tuotteiden merkintä- ja palkintojärjestelmistä, joiden tarkoituksena on edistää uusinta kehitystä edustavien ja kuluttajaystävällisten käyttöohjeiden käyttöönottoa. (1) EYVL C 110, 20.4.1993, s. 1. (2) EYVL L 210, 7.8.1985, s. 29. (3) SOGITS- korkean tason tietotekniikkatyöryhmä N:o 1032. (4) Kansainvälisellä tasolla, katso ISO/IEC-opas N:o 37, 1995; kansallisella tasolla, katso esimerkiksi DIN V 8418. (5) Lapsen turvallisuus ja standardit - yleiset suuntaviivat; viite n:o ISO-IEC-opas 50, 1987, 1. painos, 15. huhtikuuta. LIITE TEKNISTEN KULUTUSTAVAROIDEN (1) KÄYTTÖOHJEIDEN LAATIMISTA KOSKEVAT PERIAATTEET Alla olevat eri kohdissa luetellut periaatteet eivät ole kattavia eivätkä sitovia. 1. Käyttöohjeiden kehittäminen a) Käyttöohjeita koskevat suuntaviivat, standardit, lait jne. otetaan huomioon. b) Jotta varmistettaisiin, että tuotteita koskeva ohje on käyttökelpoinen, se testataan. Tällaisessa käyttökelpoisuustestissä laite, luettelo laitteella suoritettavista tehtävistä ja käyttöohjeluonnos annetaan sopivalle kuluttajaryhmälle, näistä kuluttajista tehdään huomioita heidän suorittaessaan tehtäviä ja nämä huomiot kirjataan vakiomuotoiseen pöytäkirjaan. c) Sisältö jäsennetään tavanomaisen vakiokäyttäjän toimintaa vastaavasti: käyttöoppaan sisällön rakenne perustuu tuotteen käyttäjien suoritettavaksi tarkoitettuihin tehtäviin (tehtävän mukaisen lähtökohdan periaate). d) Käyttöopas sisältää ainoastaan tietoa, joka ei itsestäänselvästi käy ilmi kyseisestä tuotteesta (selityksiä kaipaamattomat ominaisuudet), perustuu käyttäjän tietoihin ja kokemukseen tai suoritettavan tehtävän erityispiirteisiin (tarvittavien puuttuvien tietojen antamisen periaate). 2. Sisältö Käyttöohjeet esitetään loogisessa järjestyksessä siten, että käyttö on turvallista ja vaivatonta. Turvallisuusohjeet ja varoitukset, asennus- ja käyttöohjeet on erotettava selvästi toisistaan. Tällaiset käyttöohjeet koostuvat tavallisesti seuraavasta: - luettelo käyttöoppaan kattamista tuoteversioista sekä niiden erityiset ominaisuudet, - sisällysluettelo (laajat käyttöohjeet), - lyhyt kuvaus tehtävistä, joita tuotteella voidaan suorittaa, - kunkin tehtävän edellyttämän toiminnan kuvaus, mukaan lukien turvallisuusohjeet ja varoitukset, esimerkiksi asennus- ja käynnistysohjeet (tehtävä 1, tehtävä 2 . . .), yleiset tiedot turvallisesta käytöstä siltä osin kuin ne eivät jo sisälly tehtäviin, huoltoa ja hoitoa sekä vianetsintää koskevat kappaleet, - tekniset tiedot, - asiakaspalvelun osoitteet ja puhelinnumerot (hotlines), - hakemisto (tuotteet, joilla suoritetaan useita tehtäviä, tai laajat käyttöohjeet), - irrotettavat pikaohjeet (tuotteet, joilla suoritetaan useita tehtäviä tai useita erillisiä vaiheita sisältäviä tehtäviä), - luettelo tyypillisistä toimintavirheistä, niiden syistä ja korjausmahdollisuuksista, - tietoa tuotteen käyttäjäystävällisyydestä ja siitä, miten se voidaan kierrättää, - tietoa käyttöohjeiden saatavuudesta muussa kuin painetussa muodossa, esimerkiksi videolla, CD-ROM:illa, www-sivulla tms. 3. Erilliset käyttöohjeet tuotteen eri malleille Joissakin käyttöohjeissa on tietoa tuotteen eri malleista tai versioista. On suositeltavaa, että jokaista mallia varten on omat ohjeensa erityisesti sellaisessa tapauksessa, jossa sekaannus voi aiheuttaa turvallisuusriskin. Useiden tuotteiden sisällyttäminen yhteen käyttöoppaaseen saattaa kuitenkin olla hyväksyttävissä, jos tuoteversioiden väliset erot eivät aiheuta eroja toiminnan vaiheissa (esimerkiksi jos telekopiolaitteessa on mallikohtaisia lisäominaisuuksia, mutta telekopiosanoman lähettämistä koskevat perustoiminnot ovat samat). 4. Turvallisuusohjeet ja varoitukset Turvallisuutta koskevat ohjeet ja varoitukset esitetään näkyvästi käyttöohjeen alussa, ja niissä käytetään myös varsinaiseen tuotteeseen kiinnitettyjä kuvamerkkejä. Nämä ohjeet ja varoitukset toistetaan tarvittaessa asianmukaisissa kohdissa. Parhaiten käyttäjät ohjataan käyttämään tuotetta turvallisesti liittämällä selvästi merkityt turvallisuusohjeet ja varoitukset tavanomaisen käytön eri vaiheita kuvaaviin kohtiin. Tyypilliset toimintavirheet esitetään siinä järjestyksessä, jossa niitä saattaa esiintyä. 5. Käyttöoppaiden kieli Kuluttajien saatavissa on ainakin omalla yhteisön virallisella kielellään helposti luettavat ja ymmärrettävät käyttöohjeet. Selkeyden ja käyttäjäystävällisyyden vuoksi eri kieliversiot sijoitetaan toisistaan erilleen. Käännökset perustuvat ainoastaan alkukieleen, ja niissä otetaan huomioon kulttuurin ominaispiirteet alueella, jolla kyseistä kieltä käytetään. Tämä edellyttää, että kääntäjät ovat asianmukaisesti koulutettuja asiantuntijoita, jotka hallitsevat niiden kuluttajien kielen, joille tuote on tarkoitettu, ja että ihannetapauksessa käännösten ymmärrettävyys testataan kuluttajilla. 6. Sisällön esittäminen Sisällön esittämisessä noudatetaan seuraavia vaatimuksia: - käyttöohje on riittävän selkeä ja tarkka, - käytetään oikeinkirjoitussääntöjen mukaista ja kieliopillisesti oikeaa kieltä, - käytetään ymmärrettäviä sanoja, - passiivisen verbimuodon sijaan käytetään aktiivista verbimuotoa aina kun se on mahdollista, - vältetään ammattisanontoja, - käytetään tavallisia ilmaisuja, - yksittäisiä sanoja käytetään merkitykseltään johdonmukaisesti (samasta asiasta tai toiminnasta käytetään samaa ilmausta kautta linjan), - käytetään kirjainlajia, jossa pienet ja suuret kirjaimet sekä numerot erottuvat selkeästi toisistaan, - lyhenteet selitetään ja selvennetään, - varmistetaan, että kuvat tai piirrokset vastaavat täysin sitä, mitä kuluttaja todellisuudessa näkee, niissä esitetään vain välttämätön tieto ja kussakin kuvassa tai piirroksessa esitetään vain yksi uusi asia, - varmistetaan, että graafiset merkit vastaavat yleisesti käytettyjä kuvamerkkejä, ne ovat helposti tunnistettavia, ja niillä on aina sama merkitys, - kun käyttöohjeessa yhdistetään sanallinen esitys kuvalliseen, valitaan yksi esitystapa pääasialliseksi tavaksi, jota käytetään koko ohjeessa, - ei käytetä pelkkiä kuvia vailla tekstiä, sillä pelkät kuvat eivät aina ole riittävän selkeitä ja itsestäänselviä. 7. Käyttöohjeiden säilyttäminen tulevaa käyttöä varten Jotta käyttöohjetta olisi helppo säilyttää ja käyttää kotona, suositellaan tarkoitukseen sopivia kokoja. Irtolehtiä vältetään, ja tekstiasu tukee sisällöllistä jaottelua. Kirjainlaji valitaan siten, että kuluttajien, erityisesti vanhempien henkilöiden on sitä helppo lukea. Tärkeän tiedon, kuten turvallisuusohjeiden korostaminen on hyödyllistä. (1) Esimerkiksi kodinkoneet (kuten keittiökoneet ja muut kodin laitteet, jotka on yleensä päällystetty valkoisella emalilla), kodin työkalut, kotona käytettävä ja kannettava viihde-elektroniikka, viestintälaitteet.